શૈલેષની ઉંમર ૨૨ અને તેના નાનાભાઈ અજીતની ઉંમર ૨૦ વર્ષ. બંને નિશાળ ગયા નથી અને સમજણ આવી ત્યારથી ‘ધંધે’ લાગી ગયા છે. તેમનો ભાણિયો લાલો ૧૪ વર્ષનો છે. ૯મું ધોરણ ભણી તે પણ પોતાના મામા સાથે ‘ધંધે’ લાગ્યો છે. લાલાના બાપુ થોડા વર્ષ પહેલાં આ જ જગ્યાએ પાણીનું મશીન ચાલુ કરતા સખત દાઝી ગયા અને મરી ગયા હતા. ત્યારથી તે તેની મા સાથે મોસાળમાં રહે છે. વિધવા બેનનો નાનો દીકરો ત્રીજી ચોપડી ભણે છે. બેનને વિધવા સહાય મળી નથી. આ ઠાકોર કુટુંબ છે અને તેમનું કામ મીઠું પકવવાનું છે. આ કુટુંબ ‘ગરીબી રેખાની ઉપર’ સરકારના ચોપડે નોંધાયું છે, કારણ કંતાનની કોટડીમાં ‘ટી.વી.’ છે અને તેમની પાસે ‘મોટરસાઇકલ’ છે.